b'\n_START_ARTICLE_\nRettferdig handel\n_START_PARAGRAPH_\nRettferdig handel (engelsk: fair trade) er handel som sikrer varenes produsenter et minstem\xc3\xa5l av rettigheter. Blant disse rettigheter er vanligvis en garantert minstel\xc3\xb8nn, krav p\xc3\xa5 l\xc3\xb8nn ved sykdom eller graviditet, forsikring mot arbeidsulykker og retten til \xc3\xa5 danne fagforeninger. Ofte innbefatter rettferdig handel ogs\xc3\xa5 kj\xc3\xb8psgarantier og kredittordninger for produsentene._NEWLINE_Begrepet er mest brukt for handel mellom i-land og u-land, i og med at arbeidsrettighetene til b\xc3\xb8nder og ansatte i mange u-land ofte er d\xc3\xa5rlig ivaretatt gjennom den nasjonale lovgivningen. I \xc2\xabvanlig\xc2\xbb (eller \xc2\xaburettferdig\xc2\xbb) handel er det ofte mellomleddene som tjener mest p\xc3\xa5 handelen, mens produsentene delvis m\xc3\xa5 arbeide under slavelignende forhold. Derfor er det vanlig at rettferdig handel kutter i antall mellomledd mellom produsent og sluttforbruker.\n_START_SECTION_\nPolitikk, priser og toll\n_START_PARAGRAPH_\nRettferdig handel kan styrkes gjennom en mindre ulik tilgang til de vestlige markeder, eksempelvis ved \xc3\xa5 redusere omfanget av intern subsidiering og vernetoll i de markeder der det er vanskeligst \xc3\xa5 f\xc3\xa5 innpass._NEWLINE_En annen er \xc3\xa5 \xc3\xb8ke prisen p\xc3\xa5 varen. Direkteoverf\xc3\xb8ringer til tilvirkerne, fra mellomledd og sluttselgere, har ogs\xc3\xa5 v\xc3\xa6rt diskutert, men sjelden realisert. Ett eksempel p\xc3\xa5 dette ville v\xc3\xa6re om et norsk kaffebrenneri brenner av deler av \xc3\xa5rets overskudd med en overf\xc3\xb8ring til de opprinnelige produsenter i Colombia. Slike variable overf\xc3\xb8ringer kan ogs\xc3\xa5 gjennomf\xc3\xb8res ved at varen p\xc3\xa5plusses en ekstrapris i utsalg, som er \xc3\xb8remerket tilvirkerne.\n_START_SECTION_\nInformasjon og holdningsarbeid\n_START_PARAGRAPH_\nInnsyn i de respektive produksjonskjeder er viktig for \xc3\xa5 underst\xc3\xb8tte arbeidet for rettferdig handel. Det arbeides ogs\xc3\xa5 globalt med synliggj\xc3\xb8ring slik at de som \xc3\xb8nsker \xc3\xa5 bedrive rettferdig handel, kan forholde seg til en garanterende sertifisering og merking av varene, slik som Fairtrade som er verdens mest anerkjente sertifiseringsordning for etisk handel. Alt arbeid med Fairtrade i Norge koordineres av den ideelle stiftelsen Fairtrade Norge (tidligere Fairtrade Max Havelaar Norge). Den internasjonale paraplyorganisasjonen til Fairtrade har hovedkontor i Bonn i Tyskaland og heter FairTrade Labelling Organizations International.\n_START_SECTION_\nNorske Fairtrade-byer/kommuner\n_START_PARAGRAPH_\nFairtrade-by-konseptet kommer fra Storbritannia hvor Bruce Crowther, et lokalt Oxfam-medlem, sammen med Garstang Oxfam Group i 2001 tok initiativ til \xc3\xa5 gj\xc3\xb8re Garstang, Lancashire til verdens f\xc3\xb8rste Fairtrade-by. I dag finnes det Fairtrade-byer i Belgia, Frankrike, Irland, Italia, Norge, Sverige, Storbritannia og USA._NEWLINE_23. august 2006 ble Sauda offisielt Norges f\xc3\xb8rste Fairtrade-kommune. Sauda kommune er ogs\xc3\xa5 medlem av Initiativ for etisk handel, som er et ressurssenter og p\xc3\xa5driver for rettferdig handel. I 2011 var det 30 norske kommuner som oppfylte kravene for Fairtrade-kommuner i Norge, inkludert Oslo, Bergen, Trondheim og B\xc3\xa6rum.'